Author: administrator
Last saved by: viktoria.radvanska
Company: Abyss

Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo spravodlivosti Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Miroslava Beblavého, Ondreja Dostála, Antona Marcinčina, Igora Matoviča, Kamila Krnáča a Edity Pfundtner  na vydanie  zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 186).
Ministerstvo spravodlivosti Slovenskej republiky k predloženému poslaneckému návrhu zákona uvádza nasledovné.
 
Všeobecne
 
Zámerom poslaneckého návrhu je, tak ako uvádza predkladateľ, skvalitnenie procesu verejného obstarávania, hospodárskej súťaže a podnikateľského prostredia a vytvorenie rovnosti šancí uchádzačov v súťaži. Tento zámer má predkladateľ v úmysle dosiahnuť nasledovnými opatreniami, ktorými sú možnosť dôslednejšej kontroly priebehu súťaží, zvýšenie transparentnosti procesu, zavedenie stropu zvyšovania vysúťaženej ceny dodatkami, odstránenie možnosti vylúčiť ponuku uchádzača na základe „neobvykle nízkej ceny“ resp. „mimoriadne nízkej ponuky“, zjednotenie spôsobu obstarávania prioritných a neprioritných služieb, odstránenie možnosti okamžitého vylúčenia účastníka z verejného obstarávania iba na základe formálnych nedostatkov v doručených podkladoch, zavedenie povinnosti používania elektronických aukcií pri zadávaní nadlimitných zákaziek a s neskoršou účinnosťou  aj pri zadávaní podlimitných zákaziek, zavedenie povinnosti písomne odôvodňovať uskutočnenie verejného obstarávania formou „užšej súťaže“, opätovné zavedenie možnosti určenia neplatnosti zmluvy alebo dodatku k zmluve súdom, ak boli uzatvorené v rozpore so zákonom o verejnom obstarávaní.
 
            Ministerstvo spravodlivosti jednoznačne podporuje snahu o skvalitnenie podnikateľského prostredia, s čím úzko súvisia princípy hospodárskej súťaže a v súvise s využívaním verejných prostriedkov aj proces, resp. úroveň kvality procesu verejného obstarávania, pričom na túto potrebu poukazuje súčasná prax nielen v Slovenskej republike, ale aj v iných členských štátoch. Máme za to, že zvýšenie transparentnosti procesu verejného obstarávania a teda možnosť zvýšenej kontroly tohto procesu sprístupnením informácií o postupe pri využívaní verejných prostriedkov spoločnosti bude mať za následok zodpovenejší postup verejných obstarávateľov a obstarávateľov pri výbere ponúk v záujme najefektívnejšieho investovania verejných prostriedkov, čo by sa malo odzrkadliť v pozitívnom  dopade na verejné financie. Opatrenia navrhované premetným materiálom sú perspektívnym krokom pre vytvorenie vhodného prostredia pred budúcim vstúpením pripravovaného nového zákona o verejnom obstarávaní do platnosti a možnosťou pre adaptáciu subjektov podieľajúcich sa na procese verejného obstarávania na nové prvky v tomto procese.
 
Osobitne
K Čl. I
Bod 1 až 4:  
                        Slovo „písmeno“ navrhujeme nahradiť slovom „písm.“. Jedná sa o legislatívno-technickú úpravu.
Bod 6:                       
Dávame na zváženie použitie navrhovaného odseku 2. Navrhovaný odsek 2 ovažujeme za nadbytočný Znenie bodu 6 preto navrhujeme takto:
            „§ 7 znie: 
„Ak verejný obstarávateľ poskytne osobe, ktorá nie je verejný obstarávateľ ani obstarávateľ finančné prostriedky na dodanie tovaru, na uskutočnenie stavebných prác a na poskytnutie služieb, uplatňujú sa na túto osobu pravidlá a postupy rovnako ako pre obstarávateľa podľa tohto zákona; hodnota zákazky podľa § 4 sa určuje podľa výšky takto poskytnutých prostriedkov.“
Bod 7:           
                        Navrhujeme vypustiť slovo „sa“ za slovami „odsek 3“. Jedná sa o legislatívno-technickú úpravu.
Bod 9:
                        Navrhujeme uviesť označenie „„§ 20” v úvode navrhovaného ustanovenia. Jedná sa o legislatívno-technickú úpravu.
Bod 11:         
                        Slovo „odsek” navrhujeme nahradiť slovom „ods.”. Jedná sa o legislatívno-technickú úpravu.
Bod 14:         
                        Slová „v odseku” navrhujeme nahradiť slovom „ods.”. Jedná sa o legislatívno-technickú úpravu.
Bod 15:         
Napriek tomu, že stanovená 10-dňová lehota slúži na obmedzenie možnosti verejného obstarávateľa a obstarávateľa vylúčiť uchádzača z účasti na súťaži z dôvodu formálnych nedostatkov ponuky, v záujme zabezpečenia rýchleho priebehu procesu verejného obstarávania dávame na zváženie zohľadnenie formy komunikácie, ktorú verejný obstarávateľ a obstarávateľ zvolí, či už z dôvodu sídla uchádzača alebo vhodnosti formy komunikácie pre predmet korešpondencie. V praxi uchádzači často využívajú celú dĺžku lehoty na splnenie svojich povinností, a v prípade elektronickej formy komunikácie možno navrhovanú lehotu považovať za zbytočne dlhú, naopak pri použití poštovej služby v prípade, že uchádzač má sídlo v zahraničí, možno danú lehotu hodnotiť ako nedostatočnú. Taktiež v prípade pošotvých služieb môže nastať situácia, kedy žiadosť o vysvetlenie nemusí byť doručená vôbec, pričom lehota začala plynúť okamihom odoslania.
Taktiež v prípade, že do dĺžky lehoty sa započítavajú len pracovné dni, môžu nastať pri postupe nežiaduce situácie, keďže dni pracovného pokoja sú upravené na území každého štátu iným spôsobom.
Zároveň navrhujeme, aby stanovená lehota začala plynúť dňom doručenia žiadosti, nie dňom jej odoslania, keďže najmä v prípade využitia poštovej prepravy nemožno vylúčiť, že žiadosť nebude adresátovi doručená.
            Vzhľadom na vyššie uvedené navrhujeme znenie bodu15 takto:
 
            „V § 33 odsek 4 znie:
 
„(4) Verejný obstarávateľ a obstarávateľ písomne požiada uchádzača alebo záujemcu o vysvetlenie alebo doplnenie predložených dokladov v záujme riadneho vyhodnotenia podmienok účasti. Uchádzač musí odoslať vysvetlenie alebo požadované doklady do 
a)      5 pracovných dní odo dňa doručenia žiadosti, ak verejný obstarávateľ a obstarávateľ použil formu komunikácie prostredníctvom poštovej prepravy
b)      2 pracovných dní, ak verejný obstarávateľ a obstarávateľ použil elektronickú formu komunikácie,
pokiaľ verejný obstarávateľalebo obstarávateľ neurčil dlhšiu lehotu.“.
Bod 17:         
Uskutočňovanie vyhodnocovania ponúk za účasti verejnosti v prípadoch, kedy tieto obsahujú informácie, ktoré sú predmetom obchodného tajomstva, sa v praxi môže stretnúť so značnými komplikáciami. Vpriebehu vyhodnocovania by tak musela byť v jednotlivých častiach vždy na určitú dobu verejnosť vylúčená tak, aby bolo obchodné tajomstvo chránené. Navrhujeme preto zváženie použitia tejto formy vyhodnocovania ponúk.
Bod 22:
                        Slovo „písmeno” navrhujeme nahradiť slovom „písm.”. Jedná sa o legislatívno-technickú úpravu.
Bod 26:
                        Slovo „odsek” navrhujeme nahradiť slovom „ods.”. Jedná sa o legislatívno-technickú úpravu.
Bod 30 a 31:
                        Body 30 a 31 navrhujeme spojiť do jedného bodu, ktorý bude znieť:
 „30. V § 99 odseky 2 a 3 znejú:
„(2) Výzvu na predkladanie ponúk verejný obstarávateľ pošle úradu spôsobom podľa § 23 ods. 1. Výzva na predkladanie ponúk obsahuje najmä 
a) údaje o verejnom obstarávateľovi a ďalšie kontaktné údaje najmä adresu a kontaktné miesto, kde možno získať ďalšie informácie, 
b) informácie o predmete zákazky najmä názov a druh zákazky, miesto dodania tovaru, uskutočnenia stavebných prác alebo poskytnutia služby, stručný opis predmetu zákazky, 
c) predpokladanú hodnotu predmetu zákazky, 
d) miesto a lehotu určenú na vyžiadanie súťažných podkladov alebo odkaz na prístup k súťažným podkladom, 
e) podmienky účasti vo verejnom obstarávaní, 
f) kritériá na vyhodnotenie ponúk, 
g) označenie, či sa použije elektronická aukcia, 
h) lehotu na predkladanie ponúk a miesto predkladania ponúk, 
i) informáciu, či je zákazka vyhradená pre chránené dielne alebo chránené pracoviská, 
j) dátum, čas a miesto otvárania ponúk, 
k) trvanie zmluvy alebo lehoty dodania tovaru, uskutočnenia stavebných prác alebo poskytnutia služieb, 
l) doplňujúce informácie, ak sú potrebné, 
m) dátum odoslania výzvy na predkladanie ponúk.
„(3) Verejný obstarávateľ nie je povinný pri zadávaní podprahovej zákazky použiť elektronickú aukciu.“
Nasledujúce body 32 až 46 sa označujú ako 31 až 45.
Bod 35:
                        Slovo „odseku” navrhujeme nahradiť slovom „ods.”. Jedná sa o legislatívno-technickú úpravu.
Bod 36,37,40 a 41:
 
                        Slovo „písmeno” navrhujeme nahradiť slovom „písm.”. Jedná sa o legislatívno-technickú úpravu.

 

 

 
 
Záver
 
Ministerstvo spravodlivosti Slovenskej republiky súhlasí s predloženým poslaneckým návrhom poslancov Národnej rady Slovenskej republiky Miroslava Beblavého, Ondreja Dostála, Antona Marcinčina, Igora Matoviča, Kamila Krnáča a Edity Pfundtner  na vydanie  zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 186) a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom súhlas.